Ανακοίνωση

σχετικά με θέματα που αφορούν τη φοιτητική μέριμνα

Το Δημοκρίτειο Πανεπιστήμιο Θράκης ενδιαφέρεται έμπρακτα και μεριμνά για την όσο το δυνατόν καλύτερη κάλυψη των αναγκών των φοιτητών/τριών του σε όλους τους τομείς της φοιτητικής ζωής με βάση τους διαθέσιμους πόρους.

 Ειδικότερα:

**1. Στέγαση των πρωτοετών φοιτητών/τριών στις εστίες Κομοτηνής, Ξάνθης, Καβάλας, Αλεξανδρούπολης, Ορεστιάδας, Διδυμοτείχου**

Η διανομή δωματίων στους/στις πρωτοετείς φοιτητές/τριες πραγματοποιείται μετά την υποβολή και αξιολόγηση των αιτήσεων στέγασης βάσει των κριτηρίων που προβλέπονται από τη νομοθεσία. Προϋπόθεση για την υποβολή αίτησης αποτελεί η ολοκλήρωση της εγγραφής στο ΔΠΘ η οποία εξασφαλίζει στους/στις νέους/ες φοιτητές/τριες πρόσβαση σε όλες τις υπηρεσίες του ΔΠΘ και πραγματοποιείται μετά  την αποστολή των πινάκων με τις ηλεκτρονικές εγγραφές από το ΥΠΑΙΘΑ.

Tο τρέχον εξάμηνο, το ΥΠΑΙΘΑ διαβίβασε τους πίνακες με τις ηλεκτρονικές εγγραφές στις 25 Σεπτεμβρίου 2024. Η ολοκλήρωση της εγγραφής στο ΔΠΘ με την επικαιροποίηση προσωπικών στοιχείων και την αποστολή των δικαιολογητικών από τους/τις φοιτητές/τριες ολοκληρώθηκε στις 13 Οκτωβρίου 2024. Συγκεκριμένα, στις 26/09/2024 ανακοινώσαμε προθεσμία από 26 Σεπτεμβρίου έως και 6 Οκτωβρίου 2024, προκειμένου να γίνει η εισαγωγή των στοιχείων των πρωτοετών φοιτητών/τριών όλων των Τμημάτων του ΔΠΘ στο πληροφοριακό σύστημα του φοιτητολογίου και η αποστολή των απαραίτητων δικαιολογητικών αποκλειστικά ηλεκτρονικά μέσω της υπηρεσίας: [https://](https://register.duth.gr/)[register.duth.gr](https://register.duth.gr/). Αυτή η διαδικασία είναι απαραίτητη για την έκδοση του Ιδρυματικού λογαριασμού (κωδικών). Στις 7/10/2024 δόθηκε παράταση της προθεσμίας έως και τις 9 Οκτωβρίου 2024, γιατί υπήρχαν φοιτητές/τριες που δεν είχαν αποστείλει εγκαίρως τα δικαιολογητικά. Στις 9/10/2024 ζητήθηκε και δόθηκε 2η παράταση της προθεσμίας έως και τις 13 Οκτωβρίου 2024. Παράλληλα, έως και τις 10 Οκτωβρίου 2024 έγινε η υποβολή αιτήσεων στέγασης από υποψήφιους/ες δικαιούχους φοιτητές/τριες. Η Διεύθυνση Ακαδημαϊκών Θεμάτων έχει ήδη εκδώσει τα αποτελέσματα στις πόλεις της Ορεστιάδας, της Καβάλας, του Διδυμοτείχου, της Κομοτηνής και της Αλεξανδρούπολης και Ξάνθης.

**2. Αποτελέσματα στέγασης σε όλες τις πόλεις**

Στους πίνακες που ακολουθούν παρουσιάζονται τα αποτελέσματα στέγασης για όλες τις πόλεις του Δ.Π.Θ.

**Κομοτηνή**:

|  |  |  |  |
| --- | --- | --- | --- |
| **Ακ. έτος** | **Αιτήθηκαν στέγαση (κατηγορία)** | **Αιτήθηκαν στέγαση (αριθμός)** | **Πληρούσαν τα κριτήρια για στέγαση (αριθμός)** |
| 2024-2025 | Άνω του Β΄ έτους: | 370 | 366 |
|   | Α΄ έτους: | 85 | 81 |
|   | Μεταπτυχιακοί -Υποψήφιοι Διδάκτορες: | 17 | 16 |

**Ξάνθη**:

|  |  |  |  |
| --- | --- | --- | --- |
| **Ακ. έτος** | **Αιτήθηκαν στέγαση (κατηγορία)** | **Αιτήθηκαν στέγαση (αριθμός)** | **Πληρούσαν τα κριτήρια για στέγαση (αριθμός)** |
| 2024-2025 | Άνω του Β ΄έτους: | 282 | 260 |
|   | Α΄ έτους: | 38 | 36 |
|  | Υποψήφιοι Διδάκτορες: | 17 | 15 |

**Καβάλα**:

|  |  |  |  |
| --- | --- | --- | --- |
| **Ακ. έτος** | **Αιτήθηκαν στέγαση (κατηγορία)** | **Αιτήθηκαν στέγαση (αριθμός)** | **Πληρούσαν τα κριτήρια για στέγαση (αριθμός)** |
| 2024-2025 | Άνω του Β΄ έτους: | 106 | 106 |
|   | Α’ έτους: | 26 | 26 |
|  | Μεταπτυχιακοί – Υποψήφιοι Διδάκτορες: | 3 | 2 |

**Αλεξανδρούπολη**:

|  |  |  |  |
| --- | --- | --- | --- |
| **Ακ. έτος** | **Αιτήθηκαν στέγαση (κατηγορία)** | **Αιτήθηκαν στέγαση (αριθμός)** | **Πληρούσαν τα κριτήρια για στέγαση (αριθμός)** |
| 2024-2025 | Άνω του Β΄ έτους: | 92 | 84 |
|   | Α΄ έτους: | 48 | 25 |

**Ορεστιάδα**:

|  |  |  |  |
| --- | --- | --- | --- |
| **Ακ. έτος** | **Αιτήθηκαν στέγαση (κατηγορία)** | **Αιτήθηκαν στέγαση (αριθμός)** | **Πληρούσαν τα κριτήρια για στέγαση (αριθμός)** |
| 2024-2025 | Άνω του Β΄ έτους: | 75 | 68 |
|   | Α΄ έτους: | 14 | 14 |

**Διδυμότειχο**:

|  |  |  |  |
| --- | --- | --- | --- |
| **Ακ. έτος** | **Αιτήθηκαν στέγαση (κατηγορία)** | **Αιτήθηκαν στέγαση (αριθμός)** | **Πληρούσαν τα κριτήρια για στέγαση (αριθμός)** |
|  2024-2025 | Α΄ έτους: | 5 | 5 |

**3. Στέγαση δικαιούχων φοιτητών/τριών στην Αλεξανδρούπολη**

Στην Αλεξανδρούπολη, όπου δεν υπάρχουν εστίες αλλά οι δικαιούχοι φοιτητές/τριες διαμένουν σε δωμάτια ξενοδοχείων, ο συνολικός αριθμός διαθέσιμων κλινών για το ακ. έτος 2024-2025 είναι μικρότερος λόγω της αύξησης των τιμών των ξενοδοχείων και της αδυναμίας του τακτικού προϋπολογισμού να διαθέσει μεγαλύτερη πίστωση. Το ΔΠΘ, μεριμνώντας σχετικά, έχει ήδη αιτηθεί προς το ΥΠΑΙΘΑ από τον Ιούλιο 2023 τη διάθεση έκτακτου κονδυλίου για τον σκοπό αυτό.

**4. Ανακαίνιση εστιών Ξάνθης**

Καθώς το ΔΠΘ μεριμνά για την όσο το δυνατόν καλύτερη κάλυψη των αναγκών στέγασης των φοιτητών/τριών του σε ενδεδειγμένους και κατάλληλους χώρους προχωρεί στην εξ ολοκλήρου ανακατασκευή του κτηριακού συγκροτήματος των φοιτητικών εστιών που βρίσκονται στα Κιμμέρια Ξάνθης αξιοποιώντας πόρους από το Εθνικό Πρόγραμμα Ανάπτυξης (πρώην ΠΔΕ) συνολικού συμβατικού προϋπολογισμού πέντε εκατομμυρίων οκτακοσίων ογδόντα τεσσάρων χιλιάδων δύο ευρώ και πενήντα τεσσάρων λεπτών (5.884.002,54€) με ΦΠΑ.

Το έργο ανακατασκευής των φοιτητικών εστιών της Ξάνθης είναι απολύτως αναγκαίο, καθώς το κτηριακό συγκρότημα ήταν σε κακή κατάσταση και η ανακαίνιση επιβεβλημένη για τη βελτίωση των συνθηκών διαβίωσης των φοιτητών/τριών μας. Σύμφωνα με τον προγραμματισμό της Διεύθυνσης Τεχνικών Έργων του ΔΠΘ στις 07/10/2024 έγινε η Διοικητική παραλαβή του ανακαινισμένου κτηρίου Β2 των φοιτητικών εστιών Κιμμερίων Ξάνθης, ενώ η ανακαίνιση του κτηρίου Β1 αναμένεται να ολοκληρωθεί στις αρχές του 2025. Ταυτόχρονα είναι σε εξέλιξη η ανακαίνιση στο κτήριο Α2, ενώ παράλληλα εκκενώνεται το κτήριο Α1. Θα ακολουθήσει η ανακαίνιση όλων των κτηρίων (συνολικά 8) των φοιτητικών εστιών Κιμμερίων Ξάνθης, όπως έχει προγραμματιστεί.

**5. Εξοπλισμός δωματίων του κτηρίου Β2 των φοιτητικών εστιών Κιμμερίων Ξάνθης**

 Σε ό,τι αφορά στον εξοπλισμό των δωματίων του κτηρίου Β2 των φοιτητικών εστιών Κιμμερίων Ξάνθης, διεξάγεται Ηλεκτρονικός Διαγωνισμός μέσω ΕΣΗΔΗΣ για την «Προμήθεια και τοποθέτηση εξοπλισμού για τις φοιτητικές εστίες και του εστιατορίου σε Ξάνθη και Κομοτηνή του ΔΠΘ» που υπάγεται στο ΤΟΜΕΑΚΟ ΠΡΟΓΡΑΜΜΑ ΑΝΑΠΤΥΞΗΣ ΥΠΟΥΡΓΕΙΟΥ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ ΑΞΟΝΑΣ ΠΡΟΤΕΡΑΙΟΤΗΤΑΣ: 3.8 «Ανάπτυξη και εκσυγχρονισμός υποδομών όλων των βαθμίδων εκπαίδευσης (μετάβαση σε αποκεντρωμένο σύστημα μεγαλύτερων και λιγότερων μονάδων, ενίσχυση ψηφιακών και λοιπών υποδομών, επιμόρφωση εκπαιδευτικών κ.λπ.)» με τίτλο «Δράσεις ανάπτυξης, βελτίωσης, αναβάθμισης και εκσυγχρονισμού των φοιτητικών εστιών και των υποδομών σίτισης των ΑΕΙ». Η προμήθεια περιλαμβάνει πλήρη εξοπλισμό των δωματίων (κρεβάτια, γραφεία, λευκές συσκευές κ.λπ.), των κοινόχρηστων χώρων, των κουζινών και των επίπλων των φοιτητικών εστιατορίων (τραπέζια, καρέκλες). Η ημερομηνία αποσφράγισης του Διαγωνισμού ήταν η 11η Νοεμβρίου και βρίσκεται στο στάδιο αξιολόγησης των τεχνικών προσφορών των οικονομικών φορέων που κατέθεσαν προσφορά.

**6. Συντήρηση εστιών Ξάνθης**

Την ευθύνη της συντήρησης των εστιών της Ξάνθης έχει το ΙΝΕΔΙΒΙΜ. Τα αιτήματα των οικότροφων φοιτητών απευθύνονται προς τον επόπτη και κάθε αρμόδιο, σύμφωνα με τις οδηγίες που ήδη έχουν δοθεί. Τα προβλήματα που εντοπίζονται σε δωμάτια (π.χ. βλάβες κ.λπ.) λύνονται μετά από επικοινωνία με τους υπευθύνους συντήρησης.

**7. Ποιότητα πόσιμου νερού φοιτητικών εστιών Κιμμερίων Ξάνθης**

Για το θέμα που τέθηκε από φοιτητές/τριες των Τμημάτων της Πολυτεχνικής Σχολής του σχετικά με την καταλληλότητα του νερού στις Φοιτητικές Εστίες στα Κιμμέρια Ξάνθης, πραγματοποίησε στις 11 Νοεμβρίου 2024 δειγματοληπτικό έλεγχο που ο Διευθυντής του Εργαστηρίου Υγιεινής και Προστασίας Περιβάλλοντος Κοσμήτορας της Σχολής Επιστημών Υγείας Καθηγητής κ. Θ. Κωνσταντινίδης. Τα αποτελέσματα που εκδόθηκαν από το εν λόγω πιστοποιημένο Εργαστήριο των μικροβιολογικών αναλύσεων των δειγμάτων πόσιμου νερού (και για Λεγεωνέλλα) έδειξαν ότι το πόσιμο νερό κρίνεται κατάλληλο.

**8. Στέγαση δικαιούχων φοιτητών/τριών στην Ξάνθη, Δράμα και Διδυμότειχο**

Το Δημοκρίτειο Πανεπιστήμιο Θράκης, προκειμένου να καλύψει τις ανάγκες στέγασης των φοιτητών/τριών του, είχε έγκαιρα υποβάλει αίτημα προς το ΙΝΕΔΙΒΙΜ για τη μίσθωση πενήντα (50) μονόκλινων δωματίων στην Ξάνθη, τριάντα (30) κλινών στο Διδυμότειχο και σαράντα (40) κλινών στη Δράμα για το ακαδημαϊκό έτος 2024-2025. Μετά από ενημέρωση όπως του ΙΝΕΔΙΒΙΜ προέκυψε ότι δεν υπήρξαν προσφορές από τα ξενοδοχεία στις πόλεις Ξάνθης και Δράμας. Προσφορές υπήρξαν μόνο στην πόλη του Διδυμοτείχου.

**9. Σίτιση στα εστιατόρια των εστιών Κομοτηνής και Ξάνθης**

Τα εστιατόρια των εστιών στις Πανεπιστημιουπόλεις Κομοτηνής και Ξάνθης δεν λειτουργούν με ευθύνη του ΔΠΘ αλλά, όπως και οι εστίες με την ευθύνη του ΙΝΕΔΙΒΙΜ.

**10. Αιτήσεις σίτισης**

Ο αριθμός των αιτήσεων που έχουν υποβληθεί έως τώρα για το ακαδημαϊκό έτος 2024-2025 για τη σίτιση των φοιτητών/τριών του ΔΠΘ είναι πολύ μικρός σε σχέση με τις προηγούμενες χρονιές. Επισημαίνεται ότι η υποβολή των αιτήσεων εκ μέρους των φοιτητών/τριών είναι αναγκαία προϋπόθεση έτσι ώστε να εξασφαλίζεται και η χρηματοδότηση και να συνεχίζεται απρόσκοπτα η σίτιση των φοιτητών/τριών.

**Από την Πρυτανεία του ΔΠΘ**